**projektas**

**reg. Nr. T-60**

**2.26. darbotvarkės klausimas**

**Pasvalio rajono savivaldybės taryba**

**Sprendimas**

**DĖL SUTIKIMO REORGANIZUOTI Pasvalio r. pajiešmenių pagrindinę mokyklą PRIJUNGIANT Prie Pasvalio r. krinčino antano vienažindžio pagrindinės mokyklos**

2019 m. kovo d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, 18 straipsnio 1 dalimi, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 3 dalies 4 punktu bei 14 straipsniu, Lietuvos Respublikos švietimo įstatymo 44 straipsnio 2, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr.768 „Dėl Mokyklų, vykdančių formaliojo švietimo programas, tinklo kūrimo taisyklių patvirtinimo“ (su visais aktualiais pakeitimais) 9, 14 ir 21 punktais ir įgyvendindama Pasvalio rajono savivaldybės bendrojo ugdymo mokyklų tinklo pertvarkos 2016–2020 metų bendrąjį planą, patvirtintą Pasvalio rajono savivaldybės tarybos 2016 m. kovo 30 d. sprendimu Nr. T1-34 ,,Dėl Pasvalio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, Pasvalio r. Krinčino Antano Vienažindžio pagrindinės mokyklos nuostatų, patvirtintų Pasvalio rajono savivaldybės tarybos 2017 m. birželio 20 d. sprendimu Nr. T1-152 ,,Dėl Pasvalio r. Krinčino Antano Vienažindžio pagrindinės mokyklos nuostatų patvirtinimo“, 76 punktu, Pasvalio r. Pajiešmenių pagrindinės mokyklos nuostatų, patvirtintų Pasvalio rajono savivaldybės tarybos 2017 m. birželio 20 d. sprendimu Nr. T1-142 ,,Dėl Pasvalio r. Pajiešmenių pagrindinės mokyklos nuostatų patvirtinimo“, 78 punktu, atsižvelgdama į Pasvalio r. Krinčino Antano Vienažindžio pagrindinės mokyklos tarybos 2019 m. kovo 8 d. nutarimą Nr. 1, Pasvalio rajono savivaldybės taryba nusprendžia:

1. Sutikti reorganizuoti iki 2019 m. rugpjūčio 31 d. Pasvalio r. Pajiešmenių pagrindinę mokyklą su Raubonių daugiafunkciu centru prijungiant ją prie Pasvalio r. Krinčino Antano Vienažindžio mokyklos.

2. Nustatyti, kad:

2.1. reorganizavimo tikslas – optimizuoti Pasvalio rajono savivaldybės švietimo įstaigų tinklą, racionaliau panaudoti įstaigų ugdymo organizavimo ir valdymo, mokymo, švietimo pagalbos bei aplinkos lėšas;

2.2. reorganizuojama biudžetinė įstaiga – Pasvalio r. Pajiešmenių pagrindinė mokykla (Sodo g. 22, Pajiešmenių k., LT-39449, Pasvalio r. Kodas – 190617689. Duomenys kaupiami ir saugomi Juridinių asmenų registre);

2.3. reorganizavime dalyvaujanti biudžetinė įstaiga – Pasvalio r. Krinčino Antano Vienažindžio pagrindinė mokykla (Pasvalio g. 1, Krinčino mstl., LT-39463 Pasvalio r. Kodas – 19061749. Duomenys kaupiami ir saugomi Juridinių asmenų registre);

2.4. reorganizavimo būdas – prijungimas.

2.5. po reorganizavimo veiklą tęsianti ir visas reorganizuojamos įstaigos teises ir pareigas perimanti biudžetinė įstaiga – Pasvalio r. Krinčino Antano Vienažindžio mokykla, turinti šiuos struktūrinius padalinius: Gulbinėnų daugiafunkcį centrą, Pajiešmenių skyrių, Raubonių daugiafunkcį centrą. Teisinė forma – biudžetinė įstaiga. Buveinė – Pasvalio g. 1, Krinčino mstl., LT-39463 Pasvalio r. Kodas – 19061749. Mokykla vykdys ikimokyklinio, priešmokyklinio, pradinio, pagrindinio ugdymo programas bei vaikų neformalųjį švietimą, įgyvendins Lietuvos Respublikos švietimo įstatyme ir kituose teisės aktuose nustatytas funkcijas.

Mokyklos savininkas – Pasvalio rajono savivaldybė. Mokyklos savininko teises ir pareigas įgyvendinanti institucija – Pasvalio rajono savivaldybės taryba.

2.6. Po reorganizavimo baigia veiklą kaip juridinis asmuo Pasvalio r. Pajiešmenių pagrindinė mokykla nuo jos išregistravimo iš Juridinių asmenų registro, bet ne vėliau kaip 2019 m. rugpjūčio 31 d.

3. Įpareigoti Pasvalio r. Krinčino Antano Vienažindžio ir Pasvalio r. Pajiešmenių pagrindinių mokyklų direktorius:

3.1. Lietuvos Respublikos civilinio kodekso nustatyta tvarka iki 2019 m. kovo 25 d. parengti Pasvalio r. Krinčino Antano Vienažindžio ir Pasvalio r. Pajiešmenių pagrindinių mokyklų reorganizavimo sąlygų aprašą, jį viešai paskelbti ir pateikti Juridinių asmenų registrui ne vėliau kaip pirmą viešo paskelbimo dieną;

3.2. teisės aktų nustatyta tvarka raštu informuoti Pasvalio r. Krinčino Antano Vienažindžio ir Pasvalio r. Pajiešmenių pagrindinių mokyklų mokinius, darbuotojus, kreditorius apie įstaigos reorganizavimą ir įstaigos dalyvavimą reorganizavime.

4. Įpareigoti Pasvalio r. Krinčino Antano Vienažindžio pagrindinės mokyklos direktorių teisės aktų nustatyta tvarka parengti iki 2019 m. gegužės 1 d. po reorganizavimo veiksiančios Pasvalio r. Krinčino Antano Vienažindžio pagrindinės mokyklos nuostatų projektą ir pateikti jį Savivaldybės tarybai patvirtinti.

5. Pripažinti netekusiais galios:

5.1. Savivaldybės tarybos 2018 m. vasario 14 d. sprendimo Nr. T1-16 ,,Dėl Pasvalio r. Krinčino Antano Vienažindžio pagrindinės mokyklos tipo ir pavadinimo pakeitimo“ 3, 4, 5 punktus;

5.2. Savivaldybės tarybos 2018 m. vasario 14 d. sprendimo Nr. T1-15 ,,Dėl Pasvalio r. Pajiešmenių pagrindinės mokyklos tipo ir pavadinimo pakeitimo“ 3, 4, 5 punktus.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Švietimo ir sporto skyriaus vyr. specialistė

V. Bajoriūnaitė

2019-03-08

Suderinta DVS Nr. RTS-69

Pasvalio rajono savivaldybės tarybai

**AIŠKINAMASIS RAŠTAS**

**DĖL SUTIKIMO REORGANIZUOTI Pasvalio r. pajiešmenių pagrindinę mokyklą PRIJUNGIANT Prie Pasvalio r. krinčino antano vienažindžio pagrindinės mokyklos**

2019-03-08

Pasvalys

**1. Problemos esmė.**

Pritarti Pasvalio r. Pajiešmenių pagrindinės mokyklos reorganizavimui ją prijungiant prie Pasvalio r. Krinčino Antano Vienažindžio pagrindinės mokyklos

**2. Kokios siūlomos naujos teisinio reguliavimo nuostatos ir kokių rezultatų laukiama.** Priėmus sprendimą bus pradėtos Pasvalio r. Pajiešmenių pagrindinės mokyklos reorganizavimo prijungiant prie Pasvalio r. Krinčino Antano Vienažindžio pagrindinės mokyklos reorganizavimo procedūros.

**3. Skaičiavimai, išlaidų sąmatos, finansavimo šaltiniai.**

Atsižvelgiant į demografinę situaciją ir sparčiai mažėjantį mokinių skaičių rajone tikslinga pertvarkyti Pasvalio r. Krinčino Antano Vienažindžio ir Pasvalio r. Pajiešmenių pagrindines mokyklas.

Mokinių skaičiaus pokytis:

|  |  |  |
| --- | --- | --- |
| Mokslo metai | Mokinių skaičius+ ikimokyklinio  (priešmokyklinio amž. vaikų skaičius) | |
| Krinčino Antano Vienažindžio pagr. m. | Pajiešmenių pagr. m. |
| 2015–2016 | 69+12 | 105+29 |
| 2016–2017 | 65+11 | 107+22 |
| 2017–2018 | 69+17 | 99+23 |
| 2018–2019 | 69+16 | 97+23 |
| 2019–2020 | 59+13 | 92+21 |

Pagal Mokymo lėšų apskaičiavimo, paskirstymo ir panaudojimo tvarkos aprašą, patvirtintą Lietuvos Respublikos Vyriausybės 2018 m. liepos 11 d. nutarimu Nr. 679 ,,Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo” mokyklos ugdymo organizavimui ir valdymui tik esant nuo 121 gali būti 2 pareigybės (direktorius, direktoriaus pavaduotojas ugdymui), jeigu pakanka lėšų (valdymo pareigybių darbo užmokesčio ir mokytojų darbo užmokesčio santykis neturi viršyti 8 proc.). Reorganizuojamos ir dalyvaujančios reorganizavime mokyklų veiklos administravimui ir valdymui trūksta lėšų: Krinčino Antano Vienažindžio pagrindinei mokyklai – 15,7 tūkst. Eur, Pajiešmenių pagrindinėje mokykloje direktoriaus etatas neužimtas. Savivaldybė turi skirti papildomai lėšų. Nepakanka lėšų ir švietimo pagalbai: Krinčino Antano Vienažindžio pagrindinei mokyklai – 7,3 tūkst. Eur,, Pajiešmenių pagrindinei mokyklai – 0,2 tūkst. Eur.

Kadangi lėšų nepakanka, yra numatyta iki 2019 m. rugsėjo 1 d. skirti papildomą finansavimą iš Savivaldybės biudžeto; bendra suma – 94 tūkst. Eur. Papildomai reikia finansuoti ir švietimo pagalbos teikimą.

Nuo 2019 m. rugsėjo 1 d. įsigalioja Pasvalio rajono savivaldybės mokymo lėšų apskaičiavimo, paskirstymo ir panaudojimo tvarkos aprašo, patvirtinto Savivaldybės tarybos 2018 m. rugsėjo 26 d. sprendimu Nr. T1-198 ,,Dėl Pasvalio rajono savivaldybės mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 6 punktas: ,,Ugdymo procesui organizuoti ir valdyti pareigybių skaičius nustatomas atsižvelgiant į Savivaldybės gaunamas lėšas, skirtas ugdymo procesui organizuoti ir valdyti pagal kiekvieną įstaigą atskirai, kai pagal ikimokyklinio, priešmokyklinio ir bendrojo ugdymo programas mokosi:

6.1. iki 120 mokinių – 1 pareigybė;

6.2. 121–200 mokinių – iki 2 pareigybių;

6.3. 201–600 mokinių – iki 3 pareigybių;

6.4. 601 ir daugiau – iki 4 pareigybių.“

Vadovaujantis minėtu punktu reorganizuojamoje ir dalyvaujančioje reorganizavime mokyklose liktų tik viena valdymo pareigybė, tačiau pagal gaunamas lėšas jas finansuoti pilnu (1 et.) etatu būtų neįmanoma, todėl Savivaldybė turės finansuoti iš savo biudžeto.

Mokyklų tarybos problemos sprendimo būdų nepateikia. Krinčino Antano Vienažindžio pagrindinės mokyklos taryba 2019 m. kovo 8 d. nutarimu Nr. 1 siūlo apjungti abi mokyklas ir taip spręsti administravimo ir švietimo pagalbos lėšų klausimą.

Įvykus reorganizacijai atsirastų galimybė efektyviau naudoti ugdymo organizavimui ir valdymui skirtas lėšas, optimaliau ir veiksmingiau spręsti švietimo ir socialinės pagalbos teikimo klausimus.

Reorganizacijos atveju darbuotojų įdarbinimo klausimas bus sprendžiamas bendrame Savivaldybės švietimo įstaigų ir vadovų kaitos kontekste.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu)**, galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Nėra.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nėra.

**6. Sprendimo projekto iniciatoriai.**

Švietimo ir sporto skyrius.

**7. Sprendimo projekto rengimo metu gauti specialistų vertinimai ir išvados.**

Nėra.

PRIDEDAMA. Pasvalio r. Krinčino Antano Vienažindžio pagrindinės mokyklos tarybos 2019 m. kovo 8 d. nutarimas Nr. 1.

Švietimo ir sporto skyriaus Virginija Bajoriūnaitė

vyriausioji specialistė